**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

N 53 - Լ

«17» հունիսի 2025 թ.

**Ո Ր Ո Շ ՈՒ Մ**

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՐԴԻ ԳՈՐԾՈՒՆԵՈՒԹՅԱՆ 2024 ԹՎԱԿԱՆԻ ՀԱՇՎԵՏՎՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» օրենքի 14-րդ հոդվածի 2-րդ մասը` Հաշվապահական հաշվառման և աուդիտորական գործունեության հանրային վերահսկողու­թյան խորհուրդը **որոշում է**`

1. Հաստատել Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2024 թվականի հաշվետվությունը՝ համաձայն հավելվածի:

2. Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2024 թվականի հաշվետվությունը ներկայացնել ՀՀ ֆինանսների նախարարի հաստատմանը:



**ԽՈՐՀՐԴԻ ՆԱԽԱԳԱՀ՝ Ա. ՊՈՂՈՍՅԱՆ**

Հավելված

Հաշվապահական հաշվառման և աուդիտորական գործունեության հանրային վերահսկողության խորհրդի 2025թ. հունիսի 17-ի թիվ 53-Լ որոշման

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

**ԳՈՐԾՈՒՆԵՈՒԹՅԱՆ 2024 ԹՎԱԿԱՆԻ ՀԱՇՎԵՏՎՈՒԹՅՈՒՆ**

Հաշվապահական հաշվառման և աուդիտորական գործունեության ոլորտներում վերջին տարիներին քննարկվող բարեփոխումների օրենսդրական հիմքերն ամրագրվեցին նոր օրենսդրական փաթեթով, որը ՀՀ Ազգային ժողովի կողմից ընդունվել է 2019 թվականի դեկտեմբերի 4-ին։ 2020 թվականի հունվարի 1-ից ուժի մեջ մտած օրենքների համաձայն՝ ՀՀ-ում ներդրվեց հաշվապահական հաշվառման և աուդիտորական գոր­ծու­նեության ոլորտների կարգավորման՝ «մասնագիտացված կառույցներ-հանրային վերա­հսկո­ղության խորհուրդ» մոդելը։ Այն, ըստ էության, նախատեսում է ոլորտների կարգավորման որոշ գործառույթների պատվիրակում մասնագիտացված կառույցներին՝ այդ գործառույթների պատշաճ իրականացման նկատմամբ հսկողության իրականացումը վերապահելով ՀՀ ֆինանսների նախարարությանը կից գործող՝ Հանրային վերահսկողության խորհրդին։

Վերը նշված օրենքներով նախատեսված կարգավորման մոդելի ամբողջական ներդրման նպատակով անհրաժեշտ իրավական ակտերը կարելի է բաժանել հետևյալ հիմնական խմբերի.

1. Մասնագիտացված կառույցների հավատարմագրման հետ կապված,
2. Հաշվապահական հաշվառման և աուդիտո­րա­կան գործունեության հանրային վերահսկողության խորհրդի (այսուհետ՝ ՀՎԽ) կազմավորման հետ կապված,
3. Մասնագիտացված կառույցներին աուդիտորների, փորձագետ հաշվապահների և աուդիտորական կազմակերպությունների անդամակցության հետ կապված,
4. Փորձագետ հաշվապահների և աուդիտորների որակավորման հետ կապված,
5. Մասնագիտացված կառույցների անդամների գործունեության նկատմամբ արտաքին գնահատման իրականացման հետ կապված,
6. Հաշվապահական հաշվառման և աուդիտի մեթոդական բնույթի իրավական ակտեր։

Մասնավորապես, 2020 թվականի ապրիլի 16-ից «Հայաստանի աուդիտորների և փորձագետ հաշվապահների պալատ» հասարակական կազմա­կեր­պությունը (այսուհետ՝ Պալատ) հավատարմագրվել է որպես օրենքով նախատեսված առաջին մասնագիտացված կառույց, իսկ ՀՀ ֆինանս­ների նախարարությանը կից գործող ՀՎԽ-ն կազ­մա­վորվել է 2020 թվականի հունիսի 30-ին, ընդ որում՝ 2024 թվականի ընթացքում գումարվել է ՀՎԽ 10 նիստ։

2024 թվականին ՀՎԽ կողմից շարունակվել է ոլորտները կարգավորող օրենքներից բխող իրավական ակտերի ընդունման ապահովման գործընթացը։ Մասնավորապես, մշակվել և ՀՀ ֆինանսների նախարարի 2024 թվականի օգոստոսի 20-ի թիվ 250-Ն հրամանով հաստատվել է միկրոկազմակերպությունների ֆինանսատնտեսական գործունեության հաշվապահական հաշվառման օրինակելի հաշվային պլանը և դրա կիրառման հրահանգը, որը նախատեսված է Հաշվապահական հաշվառման մասին ՀՀ օրենքի համաձայն` միկրոկազմակերպությունների կողմից հաշվապահական հաշվառման վարման համար:

Բացի այդ, մշակվել է Վարչական իրավախախտումների վերաբերյալ Հայաստանի Հանրապետության օրենսգրքում փոփոխություններ և լրացումներ կատարելու մասին ՀՀ օրենքի նախագիծը, որը ՀՀ կառավարության հավանությանն արժանանալուց հետո՝ 2025 թվականի փետրվարին 12-ին ընդունվել է Ազգային Ժողովի կողմից։ Օրենքի նպատակն է բարձրացնել ֆինանսական հաշվետվությունները օրենքով սահմանված կարգով կամ ժամկետում չհրապարակելու համար նախատեսված վարչական պատասխանատվության չափերը՝ մոտարկելով աուդիտի միջին արժեքին: Օրենքով նաև պատժամիջոցներ են սահմանվել՝ հանրային հատվածի կազմակերպություններում, ինչպես նաև հանրային հետաքրքրություն ներկայացնող, խոշոր և միջին կազմակերպություններում չորակավորված գլխավոր հաշվապահ աշխատանքի ընդունելու դեպքում՝ կազմակերպությունների ղեկավարի նկատմամբ։

Իրականացվել են նաև փոփոխություններ արդեն իսկ հաստատված կարգավորումներում, որոնց նպատակը գործնականում ծառացած որոշ խնդիրների լուծումն է: Մասնավորապես, նոր խմբագրությամբ է հաստատվել աուդիտորի և փորձագետ հաշվապահի որակավորման քննությունների ծրագիրը (այդ թվում՝ քննական առարկաների կազմը) և որակավորման քննությունների անցկացման կարգը, փոփոխություններ են կատարվել նաև մասնագիտացված կառույցի անդամների նկատմամբ կարգապահական պատասխանատվության միջոցների կիրառման կարգում, ինչպես նաև աուդիտորի և փորձագետ հաշվապահի որակավորման քննություններից ազատման կարգում և աուդիտորի և փորձագետ հաշվապահի որակավորման քննությունների վճարների չափերում։

Միաժամանակ, Պալատի կողմից 2024 թվականի ընթացքում իրականացվել է ժամանակացույցով նախատեսված աուդիտորական կազմակերպու­թյունների արտաքին գնահատման գործընթացը, որոնց արդյունքներով պատասխանատվության միջոցներ են կիրառվել մի շարք աուդիտորական ընկերությունների նկատմամբ: ՀՎԽ-ի կողմից քննվել են թվով 2 աուդիտորական կազմակերպությունների և այդ կազմակերպություններում աշխատող աուդիտորների կողմից ներկայացված բողոքները, որոնց նկատմամբ, արտաքին գնահատման գործընթացի արդյունքում` Պալատի կողմից կիրառվել են կարգապահական պատասխանատվության միջոցներ՝ Պալատին անդամակցության դադարեցում և որակավորման չեղարկում։

Հաստատվել է նաև 2025 թվականին արտաքին գնահատման ենթակա աուդիտորական կազմակերպությունների ցանկը և արտաքին գնահատման իրականացման ժամանակացույցը։

Միաժամանակ, հաշվի առնելով Հաշվապահական հաշվառման մասին ՀՀ օրենքով ֆինանսական հաշվետվությունների հրապարակման և աուդիտի վերաբերյալ պահանջները, ՀՀ ֆինանսների նախարարության կողմից 2023 թվականի արդյունքներով նույնականացվել են 554 կազմակերպություններ, որոնց 2023 թվականի ֆինանսական հաշվետվությունները ենթակա են պարտադիր աուդիտի և հրապարակման: Ընդ որում, ՀՀ հրապարակային ծանուցումների պաշտոնական <http://www.azdarar.am> ինտերնետային կայքի Տարեկան ֆինանսական հաշվետվություններ բաժնում հրապարակված տեղեկատվության ուսումնասիրության արդյունքները ցույց են տվել, որ 2022 թվականի հաշվետու տարվա համեմատ կազմակերպությունների կողմից 2023 թվականի հաշվետու տարվա ֆինանսական հաշվետվությունները օրենսդրությամբ սահմանված կարգով և ժամկետներում հրապարակելու գործընթացում արձանագրվել է զգալի բարելավում: Օրենսդրությամբ սահմանված կարգի և/կամ ժամկետի խախտմամբ ֆինանսական հաշվետվություններ հրապարակած, ինչպես նաև ֆինանսական հաշվետվությունները չհրապարակած կազմակերպությունների վերաբերյալ տեղեկատվությունը ներկայացվել է Պետական եկամուտների կոմիտե՝ օրենսդրությամբ նախատեսված վարչարարության իրականացման նպատակով:

2025 թվականին ՀՎԽ կողմից նախատեսվում է շարունակել աուդիտորական ծառայությունների որակի արտաքին գնահատման համակարգի կատարելագործման աշխատանքները՝ Պալատի հետ համագործակցությամբ: Մասնավորապես, նախատեսվում է Պալատի կողմից 2023-2024 թվականներին արտաքին գնահատման ենթակա բոլոր կազմակերպությունների արտաքին գնահատումն ավարտելուց հետո դիտարկել աուդիտորական ծառայությունների որակի հսկողության պահանջների պահպանման արտաքին գնահատման ընթացակարգերում անհրաժեշտ փոփոխությունների իրականացումը:

Միաժամանակ, մշակվել է նոր օրենսդրական փաթեթ, որի ընդունմամբ կապահովվի մասնագիտացված կառույցի և քաղաքականություն իրականացնող մարմնի միջև գործառույթների այնպիսի բաշխում, որը հնարավորություն կտա ապահովել անկախության բավարար մակարդակ՝ հանգեցնելով աուդիտորական ծառայությունների որակի բարելավմանը:

Հաշվապահական հաշվառման և աուդիտի մեթոդական բնույթի աշխատանքների շրջանակներում նախատեսվում է իրականացնել ՀՀ-ում հրապարակված ֆինանսական հաշվետվությունների միջազգային ստանդարտներում և աուդիտի միջազգային ստանդարտներում կատարված փոփոխությունների թարգմանության և պաշտոնական հրապարակման գործընթացը:

Միաժամանակ, հաշվի առնելով կազմակերպությունների 2020-2023 թվականների ֆինանսական հաշվետվությունների հրապարակման արդյունքները, նախատեսվում է նման վերլուծություն իրականացնել նաև 2024 թվականի հաշվետու տարվա ֆինանսական հաշվետվությունների համար։